La cea de-a 69-a ediție a Premiilor Globul de Aur, „Masterpiece”, piesă inclusa pe coloana sonoră a filmului "W.E.", a câștigat Globul de Aur pentru cea mai bună melodie originală. Cântecul a fost, de asemenea, trimis spre a fi selectat în lista nominalizaților pentru Premiul Oscar pentru cea mai bună melodie originală. Cu toate acestea, „Masterpiece” nu a fost luat în considerare datorită regulilor Academiei de Arte și Științe care spun că o piesă este eligibilă doar dacă apare în timpul filmului, nu mai târziu de începutul derulării distribuției la final. „Masterpiece” este difuzat după mai mult de un minut de la începerea derulării distribuției, nefiind astfel eligibil spre o nominalizare. Albumul "MDNA" a câștigat un premiu la categoria „Cel mai bun album dance” la ediția din 2013 a premiilor Billboard Music Awards, acolo unde Madonna a câștigat, de asemenea, premii la categoriile „Cel mai bun turneu” și „Cel mai bun artist dance”. La ediția din 2014 a premiilor World Music Awards, "MDNA" a primit o nominalizare la categoria „Cel mai bun album internațional”, însă nu a reușit să câștige premiul.